‘Bekende akteur’ vas oor ontvoering, uitbuitingArgieffoto ŉ “Bekende Suid-Afrikaanse akteur” en twee medepligtiges sal na verwagting Maandag in die Booysens-landdroshof in Gauteng verskyn op aanklag dat hulle hulself as polisiebeamptes voorgedoen het, en op ŉ rits ander aanklagte, waaronder ontvoering en uitbuiting. Kapt. Ndivhuwo Mulamu, woordvoerder van die direktoraat van prioriteitsmisdaadondersoeke (die Valke), het gesê die drie mans, tussen 27 en 38 jaar oud, is Vrydagmiddag in hegtenis geneem by South Gate-winkelsentrum in Johannesburg toe hulle glo geld van ŉ sakeman wou bekom. “Die sakeman is na bewering in Junie deur een van die verdagtes gekontak en die persoon het aangevoer die sakeman se vennoot het hom verwys. Hulle het op ŉ gemeenskaplike plek in Isando ontmoet, maar met sy aankoms, is hy gedwing om saam met die verdagte na ŉ huis in Klopperpark, aan die ooste van Johannesburg, te ry,” het Mulamu gesê. “Met hul aankoms het die verdagte glo diamante te voorskyn gebring, dit op ŉ tafel neergesit en twee ander persone het toe by die toneel opgedaag. Dié twee het hulself as polisiebeamptes voorgedoen. Hulle het dadelik omkoopgeld van R100 000 van die sakeman geëis om die onwettige transaksie te laat verdwyn. “Hy het bietjie geld in sy beursie gehad en dit vir hulle gegee. Hulle het verder geëis om die sakeman se bankbalans op sy selfoon te sien. Hulle het hom daarna na Kempton Park en Fourways geneem waar hy R31 000 uit sy rekening kon onttrek. Hy is daarna vrygelaat.” Die sakeman se saak is verlede Woensdag by die Valke se eenheid, wat ernstige korrupsie ondersoek, aangemeld. “Die span kon Vrydag ŉ ontmoeting by South Gate-winkelsentrum reël op voorwendsel dat die balans betaal sou word. Een van die verdagtes het in die klaer se voertuig gespring om die geld te kry, en hy is in hegtenis geneem ná hy die geld in ontvangs geneem het.” Die twee ander verdagtes was in twee afsonderlike voertuie en het gepoog om te vlug toe hulle die inhegtenisneming sien, maar hulle is ná ŉ kort jaagtog aangekeer en in hegtenis geneem. “Die drie staan tereg op sewe aanklagte waaronder dat hulle hulself as polisiebeamptes voorgedoen het, uitbuiting, diefstal, ontvoering, korrupsie en dwarsboming van die gereg.” Die name van die beskuldigdes is nog nie bekend gemaak nie.